Ha motho a lahlela mahlo ka hara metsana ya Botshabelo, hohle mona ho tletse matlakala a nkgang hampe. Matlakala ana a lahlelwa hohle ke batho basa kgathalleng hore a tlisa tshitiso le mahloko ka hara motse. Ka nako tse ding bana ba ipapalla ka matlakala ana ba sa hlokomele kotsi le mafu a bakwang ke ona. Lesedinyane la Voice le ile la bua le moruti wa kereke ya Faith Mission e ka hara motsana wa di A. Ho ya ka moruti Petrus Saleni, mathata a bona a qadile dilemo tse hlano tse fetileng. O re ba ile ba hlokomela hore ho na le baahi ba lahlelang matlakala pela moaho wa kereke. Mme ba ile ba kopa thuso ho mmasepala wa Mangaung ho ba thusa ka ho hleka matlakala. Empa moruti Saleni o re ketsahalo eno ha e yaka ya thusa. O re kamora nakwana e seng kae, ke ha matlakala a boetse a phaella pela moaho wa kereke. Moruti Saleni o re sebohloko ka matlakala ana ke hore a baka tshitiso haholo ho badumedi ba kereke ya hae. O re di Sontaha tsohle di atisa ho ba boima hobane badumedi ha ba kgone ho mamela lentswe la Modimo ka bolokolohi. O hlaloseditse Voice hore ba qeta boholo ba nako ba kwetse dinko tsa bona nakong eo ho etswang dithapelo kapa ho balwa bible ka kerekeng. ” ke etsa boipeletso ho baahi hore ba emise ho lahlela matlakala ao ba sa a sebediseng pela ntlo ya thapelo.,” ho rialo Saleni.